**KÉZIJELZÉSEK ÉS HANGJELZÉSEK**

VONATKÖZLEKEDÉS ÉS TOLATÁS KÖZBEN

**A MOZDONYVEZETŐ ÁLTAL ADOTT HANGJELZÉSEK**

 **VONATKÖZLEKEDÉS KÖZBEN ADHATÓ KÉZI-, ÉS HANGJELZÉSEK**

***\*Megállj!***

*Nappal kibontott jelzőzászló vagy más tárgy, sötétben bármilyen színű fényt adó lámpa körbeforgatása a vonat felé fordulva.*

Megállj-jelzést kell adni:

* balesetveszély esetén (pl.: a vonat szétszakadt és a leszakadt rész nem követi a vonatot, vagy a mozdonyvezető Veszély-jelzést ad, vagy a személykocsi ajtaja nyitva van, vagy a jármű mozgása, hangja stb. alapján feltételezhető, hogy közlekedése nem biztonságos, vagya jármű kereke nem forog, hanem csúszik, stb., stb.);
* ha a kihaladó vonat elején csak egy lámpa világít (vagy egy sem);
* ha a vonat biztonságos közlekedése iránt kétely merül fel;

A Megállj-jelzést minden pajtás továbbítani köteles!

A látható jelzést szükség esetén ki kell egészíteni a jelzősíppal adott három rövid hanggal**...**

***\*Lassan!***

*A váltókezelő (vagy az állomási személyzet más tagja) nappal ki-bontott jelzőzászlót tart ferdén lefelé, sötétben pedig fehér fényű lámpát tart vállmagasságban a vonat felé fordítva.*

**Ezt a jelzést a bejáró vonatok felé kell adni, ha adását az állomásfőnök elrendeli vagy az állomásfőnök a peronon ilyen jelzést ad.**

**+** Az eseteket a Forgalmi ismeretek tankönyv részletezi, pl.: különösen nagy utasforgalom esetén; foglalt vágányra történő behaladáskor; vonattalálkozáskor, ha a másodikként érkező vonat fogadása a korábban érkezett vonat előtti vágányra történik; ha a menetrend szerint áthaladó vonatot az állomáson meg kell állítani; stb.

 A látható jelzést szükség esetén ki kell egészíteni a jelzősíppal adott három hosszú hanggal**---**

***\*Felhívás***

*A menesztést végző pajtás a vonatindító jelzőeszközt nappal zöld lapjával, sötétben zöld fényével vállmagasságban, mozdulatlanul, a vonatkísérők felé fordítva tartja.*

+ A „nagyvasúton” a menesztés kifejezést nem használják, a Gyermekvasúton azonban használjuk.

**A vonat menesztése alkalmával ezt a kézijelzést kell először adni.**

A menesztést végző pajtás a vágány mellett (amelyikről a vonat indul), az utasok fel- és leszállására kijelölt oldalon, a vonat elejével egy vonalban állva (gőzvontatású vonat esetén az első kocsi elejénél állva) köteles úgy adni ezt a jelzést, hogy saját testi épségét ne veszélyeztesse, ugyanakkor a vonatszemélyzet a jelzést jól láthassa.

**Vonatkísérők a helyükre!**

Egy hosszú hang a jelzősíppal **-**

A vonat menesztése alkalmával ezzel a hangjelzéssel ki lehet egészíteni a *Felhívás*-jelzést.

A jelzést a vonatkísérők is megismételhetik, de csak indokolt esetben (feleslegesen ne hangoskodjunk).

**Indulásra készen**

*Nappal az egyik kar (esetleg jelzőzászló), sötétben pedig fehér fényű lámpa magasan tartva.*

A vonatkísérő pajtások először ellenőrzik, hogy az utasok fel- és leszállása az összes ajtónál (a másik oldalon is!) befejeződött-e (benéznek a kocsiszakaszokba is!), ezt követően a vonat összes ajtaját becsukják, majd az utolsó vonatkísérőtől (zárfékezőtől) kezdve egymás után (tehát hátulról előre) adják ezt a jelzést.

***Indulásra készen-*jelzést csak akkor szabad adni, ha:**

* **az utasok le- és felszállása befejeződött;**
* **a vonat valamennyi ajtaját becsukták és;**
* **a mögötte lévő vonatkísérő pajtás(ok) *Indulásra készen-jelzést* ad(-nak).**

**Ha az indulásnak akadálya van, a vonatkísérők Megállj-jelzést kötelesek adni (nehogy a vonatot elmenesszék).**

Ha az összes vonatkísérő pajtás adta az Indulásra készen-jelzést, akkor a felnőtt vonatkísérő (vezető-jegyvizsgáló vagy vonatvezető) is Indulásra készen-jelzést ad nappal a zöld szegélyes fehér színű kör alakú tárcsával vagy sötétben fehér fényű lámpával.

+ A vonatra beosztott pajtásokért a felnőtt vonatkísérő (vezető-jegyvizsgáló vagy vonatvezető) felel. Ezzel a jelzéssel jelzi azt, hogy a hozzá beosztott vonatkísérő pajtások mindannyian a helyükön vannak.

***\*Felhívás az indításra***

*A menesztést végző pajtás testével a vonat felé, arcával a mozdonyvezető felé fordulva, a vonatindító jelzőeszközt nappal zöld lapjával, sötétben zöld fényével a mozdonyvezető felé fordítva függőleges irányban fel- és lefelé mozgatja.*

**+** Menesztés közben azért kell a vonat felé fordulni, hogy egyértelmű legyen, melyik vonatot meneszted.

A menesztést végző pajtás ellenőrzi kijárati jelző és a váltó megfelelő állását, a kocsiajtók csukott állapotát, majd amikor a hozzá legközelebb lévő vonatkísérő is *Indulásra készen*-jelzést ad, *Felhívás az indításra-*jelzéssel felhatalmazza a mozdonyvezetőt az indításra.

***Felhívás az indításra-*jelzést csak akkor szabad adni, ha:**

* **a kijárati jelző és a váltó megfelelő állásban áll,**
* **a vonat összes ajtaja be van csukva és**
* **az összes vonatkísérő *Indulásra készen*-jelzést ad – a felnőtt vonatkísérő is, a zöld szegélyes fehér színű kör alakú tárcsával**

A menesztést végző pajtás, miután a vonat elindult, a tárcsát alaphelyzetbe teszi, majd tiszteleg az elhaladó vonat utasainak és az ott szolgálatban lévő gyermekvasutasoknak és felnőtt dolgozóknak.